**С Т А Н О В И Щ Е**

**За научните трудове и учебната дейност**

**На гл.ас. Петя Стоянова Христова, д-р**

**Представени за участие в конкурс за заемане на академичната длъжност „доцент” по професионално направление 1.3. Педагогика на обучението по физическо възпитание и спорт /Фитнес дисциплини/ обявен в ДВ, бр. 24 от 17.03.2023 година.**

Изготвил: доц. Антон Александров Хиджов - д-р

 За участие в конкурса са подадени документи от един кандидат – гл.ас. Петя Стоянова Христова д-р, преподавател в катедра „Индивидуални спортове и рекреация” в Департамента по спорт на СУ „Св. Климент Охридски”.

1. **Биографични данни, образование и научна квалификация на кандидата.**

Кандидатът за академичната длъжност „Доцент” гл.ас. Петя Христова е родена на 29.04.1973 година.

Висше образование - бакалавърска и магистърска степен придобива в НСА „Васил Левски” през 1996г. с първа специалност „Учител по физическо възпитание” и втора специалност „Спортен Мениджър”. През същата година пак в НСА придобива и специалността „Спортна журналистика” с квалификация Редактор в спортен вестник.

През 2017 година защитава дисертационен труд на тема: „ Модел за повишаване ефективността на обучението по аеробика във висшето училище” и придобива образователно научната стеден „Доктор”.

Д-р Христова е придобила и следните квалификации:

* **2023:** треньор по мажоретни дисциплини
* **2015:** Английски език – ниво С1
* **2005:** Amadeus основен курс
* **2003:** IATA/UFTAA основен курс
* **2001:** квалификационен курс за кабинен състав
* **1998:** съдия по спортна аеробика
* **1992:** инструктор по аеробика и каланетика
1. **Педагогическа и обществена дейност.**

В периода 1996-99г. кандидатката е била учител по художествена гимнастика , а в периода 1995 – 99г. и 2014 – 15 година е хоноруван преподавател по спортна аеробика в Департамента по спорт на СУ „Св. Кл. Охридски” в катедра „Индивидуални спортове и рекреация”. През периода 2001 – 2005г. е била кабинен състав /стюардеса/ в авиокомпанията „Гълф ейр” – Бахрейн.

 През 2015 г. печели конкурс за асистент в Департамента по спорт на СУ „Св. Климент Охридски”, където работи и до момента като преподавател по спортна аеробика и каланетика. През 2017 г. печели конкурс за главен асистент. Петя Христова е ръководител катедра „Индивидуални спортове и рекреация” от 2021г. От 2021 г. до сега е член на Съвета на департамента по спорт и на Атестационната комисия на департамента, както и оторизиран представител на Департамента за НАЦИД. От 2014 до сега е треньор на представителния отбор на СУ по спортна аеробика с който е постигнала значителни спортни успехи.

В своята преподавателска дейност д-р Христова е взела участие в множество проекти като експерт, координатор и ръководител на проект в областта на образователната дейност и спорта. Кандидатката има значителен принос в подготовката и издаването на научни списания и сборници. Взела е участие в:

* **2022** **–** на списание Research in Kinesiology (RIK), UDC: 796, ISSN 1857-7679 - редактор на секция „Физическо възпитание“ (документ 7.9. в папката по т.7).
* **2022 –** главен редактор на Годишник на Департамент по спорт на СУ „Св. Климент Охридски“ (документ 7.8. в папката по т.7).

Гл. ас. Петя Христова д-р е участвала в 5 проекта **–** в 2 от тях като ръководител и в 3 като участник. Единият проект е международен

 Владее руски и английски на високо ниво и притежава дoбра компютърна грамотност.

 Личните ми впечатления за нивото на професионалната и педагогическа подготовка на гл.ас. д-р Петя Христова са положителни.

1. **Научна дейност и приноси**

 За обявения конкурс за „Доцент”гл. ас. д-р Петя Христова , участва с 15 научни публикации, от които по вид: монография – 1, статии и доклади – 14, От които 3 статии, публикувани в научни издания, реферирани и индексирани в световноизвестни бази данни с научна информация (Web of Science) и 11 статии и доклади, публикувани в нереферирани издания с научно рецензиране и в редактирани колективни томове, от които: 2 статии в български научни списания, 1 статия в научно списание в чужбина, 6 доклада в сборници от международни научни конференции у нас и 2 статии в редактирани колективни томове. Всичките 15 представени научни публикации са в областта на конкурса.

 Всички представени публикации се причисляват към направление: физическото възпитание и спорта в образователната система и по-специално във висшето образование. Според основните акценти научните приноси в тях, могат да бъдат разпределени в следните области:

1. „Физическо възпитание и спорт“ като учебна дисциплина в системата за висше образование в България към момента - предназначение, действителен статут, съдържание, специфики и актуални проблеми – пет публикации (№ 1, 2, 4, 13, 15).
2. Потенциалът на учебната дисциплина „Физическо възпитание и спорт“ като израз на европейската и българската държавна политики по отношение превенция и запазване на здравето – шест публикации (№ 1, 3, 5, 9, 10, 14).
3. Спорно-профилирани занимания с фитнес дисциплини – специфики, проблеми и ефективност за развиване на физическите качества - четири публикации (№ 6, 7, 8, 12).
4. Приносът на Департамента по спорт на СУ „Св. Климент Охридски“ за включването на новия вид спорт чирлидинг (мажоретен спорт) в спортния календар на Българската асоциация за университетски спорт „Академик“ – една публикация (№ 11).

Всички представени за конкурса статии са самостоятелни – без съавторство.

 Представената от гл.ас.д-р Петя Христова научна продукция напълно отговаря на необходимите наукометрични данни, показатели и изискванията за заемане на академичната длъжност „Доцент”.

Високо оценявам монографичния труд на д-р Христова издаден през 2021година. В монографията на тема *„Предназначение и потенциал на учебната дисциплина „Физическсо възпитание и спорт” в системата на висше образование в България”,* е направен задълбочен преглед на учебната дисциплина Физическо възпитание и спорт (ФВС) в системата за висше образование в Р България. Акцентът е поставен върху частта ѝ физическо възпитание като израз на Българската държавна политика по отношение превенция и запазване на здравето на младите хора и създаването у тях на убеждения, знания, умения и навици за бъдещ здравословен начин на живот. Представеният труд е насочен към използването на потенциала и подобряването на ефикасността на учебната дисциплина ФВС в системата за висше образование в Р България.

 Значителен принос на монографичния труд е разработения в четвърта глава „Модел за използване потенциала и подобряване на ефикасността на учебната дисциплина ФВС в системата за висше образование в Р България“. Той представя авторското виждане относно съдържанието, формирането на оценката и средствата и методите за отчитане на ефикасността и резултатите на учебната дисциплина ФВС, както и как да се осъществи симбиозата ѝ с държавната политика.

Прилагането му от една страна, би дало широкомащабен ежегоден мониторинг на физическото състояние и начина на живот на младите хора в страната ни. От друга страна, би осигурило централизираност, целенасоченост и отчетност на учебната дисциплина ФВС в системата за висше образование в България

**Заключение**

От анализа на научните трудове на гл.ас. д-р Петя Христова прави впечатление високото ниво на компетентност и коректния анализ и интерпретация на научните резултати.

Петя Христова е уважаван преподавател с богата практическа и много добра теоритическа подготовка. Ползва се с изключителен авторитет както в спортните среди, така и в системата на висшето образование. Тя е пример за спортен педагог, който съчетава успешно научно изследователската дейност с конкретната преподавателска работа.

Въз основа на изложеното и очевидните качества на кандидата, с убеденост препоръчвам на уважаемото научно жури да присъди на гл. ас. д-р Петя Стоянова Христова академичната длъжност „Доцент” по професионално направление 1.3. Педагогика на обучението по физическо възпитание и спорт /фитнес дисциплини/ към катедра „Индивидуални спортове и рекреация” на Департамента по спорт на СУ „Св. Климент Охридски”.

02.06.2023 г.

София доц. Антон Хиджов д-р: